b'\n_START_ARTICLE_\nGuatemala\n_START_SECTION_\nNaturgeografi\n_START_PARAGRAPH_\nBortsett fra kystomr\xc3\xa5det, best\xc3\xa5r Guatemala for det meste av fjell. Mange av de st\xc3\xb8rste byene som hovedstaden Guatemala by, Quetzaltenango og Huehuetenango ligger i s\xc3\xb8r og i h\xc3\xb8yden, mens det er f\xc3\xa6rre byer i det mer tropiske omr\xc3\xa5det i nord. Det h\xc3\xb8yeste fjellet er Tajumulco som m\xc3\xa5ler4 211 meter over havet.  _NEWLINE_Guatemala har ogs\xc3\xa5 mange sm\xc3\xa5 og store innsj\xc3\xb8er, bl.a. Lago de Izabal og Lago de Atitl\xc3\xa1n._NEWLINE_Guatemala er en eksport\xc3\xb8r av kaffe, sukker og banan og har ogs\xc3\xa5 naturresurser av olje, nikkel, fisk og vannkraft.\n_START_SECTION_\nKlima\n_START_PARAGRAPH_\nI lavlandet er klimaet tropisk, mens det i h\xc3\xb8yden kan forekomme sn\xc3\xb8. I fjellene finnes det et stort antall vulkaner, og jordskjelv er ikke uvanlig. Ved Karibia kan det forekomme tornadoer og andre tropiske stormer.\n_START_SECTION_\nDemografi\n_START_PARAGRAPH_\nIf\xc3\xb8lge CIAs World Fact Book har Guatemala en befolkning p\xc3\xa5 14,918,999 (2015 estimat). I 2001 var ca. 41\xc2\xa0% av befolkningen enten mestiser av indiansk-spansk herkomst eller hvite av europeisk herkomst. Rene hvite utgj\xc3\xb8r en liten del (18\xc2\xa0%), disse hovedsakelig av spansk, men ogs\xc3\xa5 av italiensk, tysk, belgisk, fransk, britisk og skandinavisk herkomst. Den indianske befolkningen inkluderer K\'iche\' 9,1\xc2\xa0%, Kaqchikel 8,4\xc2\xa0%, \xc2\xabMam\xc2\xbb 7,9% og \xc2\xabQ\'eqchi\xc2\xbb 6,3\xc2\xa0%. 8,6\xc2\xa0% av befolkningen rubriseres som \xc2\xabandre maya\xc2\xbb, 0,4% en innf\xc3\xb8dt ikke-maya, slik at den innf\xc3\xb8dte andelen av befolkningen utgj\xc3\xb8r samlet 40,5% av den totale folkemengden._NEWLINE_Det finnes ogs\xc3\xa5 andre mindre grupper. Disse inkluderer etterkommere etter sorte slaver og mulatter som arbeidet p\xc3\xa5 bananplantasjene, en kinesisk minoritet og libanesere og syrere._NEWLINE_I 1900 hadde Guatemala en befolkning p\xc3\xa5 885\xc2\xa0000. I l\xc3\xb8pet av det 20. \xc3\xa5rhundre har landet vist en meget raskt vekst. Befolkningsveksten var i 2015 p\xc3\xa5 1,82% (est)._NEWLINE_Gjennomsnittsalderen i Guatemala er 21,4 \xc3\xa5r, 20,7 for menn og 22 \xc3\xa5r for kvinner. Dette er blant den laveste gjennomsnittsalder for noe land p\xc3\xa5 den vestlige halvkule og er sammenlignbart med de fleste land i Sentral-Afrika og Afghanistan. Forventet levealder i Guatemala er 72 \xc3\xa5r (74 \xc3\xa5r for kvinner og 70 \xc3\xa5r for menn). _NEWLINE_Analfabetismen i Guatemala l\xc3\xa5 i 2015 p\xc3\xa5 18,5%, en nedgang fra 30% i 2005. 54\xc2\xa0% av befolkningen lever under fattigdomsgrensen (2011 est).\n_START_SECTION_\nF\xc3\xb8rkolumbisk\n_START_PARAGRAPH_\nDe f\xc3\xb8rste bosetninger i Guatemala minst tilbake til 12000 f.Kr. Det finnes noen bevis som tilsier at bosetninger kan ha funnets s\xc3\xa5 langt tilbake som 18 000 f.Kr., blant annet rester av spydspisser. Det finnes arkeologiske bevis for at den f\xc3\xb8rste befolkningen var jegere og sankere, men ved stillehavskysten finnes det ogs\xc3\xa5 bevis for dyrking av mais utviklet seg rundt 3500\xc2\xa0f.Kr. Steder for mer permanente bosetninger har blitt datert tilbake til 6500 f.Kr._NEWLINE_Arkeologer inndeler historien til den f\xc3\xb8rkolumbiske perioden i Mesoamerika i den f\xc3\xb8r-klassiske perioden (2000\xc2\xa0f.Kr. til 250\xc2\xa0e.Kr.), den klassiske perioden (250 til 900 e.Kr.) og i den kalistiske fra 900 til 1500\xc2\xa0e.Kr._NEWLINE_Den f\xc3\xb8r-klassiske perioden har tradisjonelt blitt ansett som en formativ periode, hvor befolkningen besto av b\xc3\xb8nder som bebodde sm\xc3\xa5 landsbyer. Denne oppfatningen har blitt utfordret av nyere oppdagelser av mer monumental arkitektur fra denne perioden, slik som et alter i La Blanca, San Marcos-regionen, fra ca. 1000\xc2\xa0f.Kr., de seremonielle stedene ved Miraflores og El Naranjo from 801 f.Kr. og Nakb\xc3\xa9, Xulnal, El Tintal, Wakn\xc3\xa1 og El Mirador. Det sistnevnte stedet, El Mirador, anses for \xc3\xa5 ha v\xc3\xa6rt en stor by, kanskje med 100\xc2\xa0000 innbyggere. Pyramidene El Tigre og Monos hadde hver et volum p\xc3\xa5 mer enn 250\xc2\xa0000 kubikkmeter. Mirador hadde ogs\xc3\xa5 en h\xc3\xb8y grad av politisk organisering, og nevnes som Kan-konged\xc3\xb8mmet i gamle tekster. Det var 26 byer, alle forbundet ved veier, enkelte flere kilometer lange som kan observeres fra luften som klart forskjellig fra jungelen._NEWLINE_Den klassiske perioden samsvarer med mayasivilisasjonen, og det finnes en rekke steder i Guatemala fra denne tiden. Den st\xc3\xb8rste finnes i Pet\xc3\xa9n. Denne perioden karakteriseres av sterk byggeaktivitet, politisk uavhengige bystater og kontakt med andre mesoamerikanske sivilisasjoner._NEWLINE_Denne perioden varte til rundt 900 e.Kr., hvor mayasivilisasjonen gikk under. Mayaene forlot mange av sine byer i lavlandet og mange d\xc3\xb8de som en f\xc3\xb8lge av t\xc3\xb8rke og matmangel. Vitenskapsmenn debatterer hvorfor sammenbruddet inntraff, men teorien om omfattende t\xc3\xb8rke har en st\xc3\xb8tte i en del fysiske bevis. Tanken er at vedvarende t\xc3\xb8rke fikk en sivilisasjon som var avhengig i regelmessig regn til \xc3\xa5 falle._NEWLINE_Mayasivilisasjonen deler mange trekk med de andre mesoamerikanske sivilisasjonene, noe som i h\xc3\xb8y grad skyldes kontakt og kulturell diffusjon. Framskritt slik som med henblikk p\xc3\xa5 skriftspr\xc3\xa5k, epigrapfi og mayakalenderen oppsto ikke hos mayene, men de videreutviklet dem.\n_START_SECTION_\nKoloni-perioden\n_START_PARAGRAPH_\nEtter at Hern\xc3\xa1n Cort\xc3\xa9s hadde erobret Azteker-riket i 1521, sendte han ut en ekspedisjon s\xc3\xb8rover som oppdaget det folkerike h\xc3\xb8ylandet i Guatemala. Denne kontakten ledet til en epidemi med store omkostninger for den innf\xc3\xb8dte befolkningen. Br\xc3\xb8drene Gonzalo de Alvarado og Pedro de Alvarado fikk i oppdrag  \xc3\xa5 erobre dette omr\xc3\xa5de. Alvarado-br\xc3\xb8drene allierte seg med Kaqchikel-folket for kjempe mot k\'iche\'-folket, deres tradisjonelle rivaler. Alvarado underla seg senere sine tidligere allierte. Etter erobringen ble flere familier av spansk herkomst  ledende i Guatemala, med etternavn som de Arrivillaga, Arroyave, Alvarez de las Asturias, Gonz\xc3\xa1lez de Batres, Coronado, G\xc3\xa1lvez Corral, Mencos, Delgado de N\xc3\xa1jera, de la Tovilla og Var\xc3\xb3n de Berrieza._NEWLINE_I  kolonitiden var Guatemala en del av Ny-Spania (Mexico). Ettersom regionen ikke var rik p\xc3\xa5 edelmetaller, i motsetning til Mexico og Peru, ble den ikke ansett som viktig. Dens hovedprodukter var sukker, kakao, farger og tresorter brukt til kunstprodukter._NEWLINE_Landets hovedstad i denne perioden ble flyttet flere ganger. I 1524 ble Villa de Santiago de Guatemala hovedstad. Etter et angrep ble den flyttet til Ciudad Vieja i 1527. I 1541 ble Antigua hovedstad etter at et voldsomt vulkanutbrudd og p\xc3\xa5f\xc3\xb8lgende stormflod utslettet Ciudad Vieja.\xc2\xa0; Antigua er i dag et UNESCO verdensarvsted. Antigua ble \xc3\xb8delagt av jordskjelv i 1773\xe2\x80\x931774, og Kongen av Spania flyttet s\xc3\xa5 hovedstaden i 1776 til dagens Guatemala by.\n_START_SECTION_\nGuatemala i nyere tid\n_START_PARAGRAPH_\nGuatemala erkl\xc3\xa6rte seg som selvstendig fra Spania den 15. september i 1821 som en del av keiserriket Mexico. To \xc3\xa5r senere abdiserte keiser Agust\xc3\xadn I, og Guatemala br\xc3\xb8t ut og ble en del av den Sentral-Amerikanske F\xc3\xb8derasjon (Federacion de Estados Centroamericanos). F\xc3\xb8derasjonen ble oppl\xc3\xb8st etter en borgerkrig fra 1838 til 1840. Guatemalas Rafael Carrera var sentral i denne kampen. Han slo ogs\xc3\xa5 ned fors\xc3\xb8k fra andre regioner p\xc3\xa5 \xc3\xa5 erkl\xc3\xa6re seg uavhengig. Guatemalas "Liberale Revolusjon" kom i 1871 under ledelse av Justo Rufino Barrios, som s\xc3\xb8kte \xc3\xa5 modernisere landet, \xc3\xb8kte handelen og industriproduksjonen, og introduserte nye avlinger. Det var i denne perioden at kaffe ble en viktig avling for Guatemala._NEWLINE_Fra 1898 til 1920 ble Guatemala styrt av diktatoren Manuel Estrada Cabrera, som ble st\xc3\xb8ttet av United Fruit Company. Det var under hans presidentskap at United Fruit Company fikk stor innflytelse i Guatemala._NEWLINE_Den 4. juli 1944 ble diktator Jorge Ubico Casta\xc3\xb1eda tvunget til \xc3\xa5 g\xc3\xa5 av som f\xc3\xb8lge av massive protester og generalstreik. Hans etterf\xc3\xb8lger general Juan Federico Ponce Vaides ble et par m\xc3\xa5neder senere avsatt i et statskupp ledet av andre milit\xc3\xa6re. Ca. 100 personer ble drept i kuppet. Landet ble s\xc3\xa5 ledet av en milit\xc3\xa6rjunta ._NEWLINE_Milit\xc3\xa6rjuntaen utskrev  frie valg, som ble vunnet med et flertall p\xc3\xa5 85\xc2\xa0%  av l\xc3\xa6reren Juan Jos\xc3\xa9 Ar\xc3\xa9valo Bermejo,som hadde v\xc3\xa6rt i eksil i Argentina i 14 \xc3\xa5r. Ar\xc3\xa9valo var den f\xc3\xb8rste demokratisk valgte president i Guatemala som ble sittende hele sin valgperiode. Under hele den kalde krigen st\xc3\xb8ttet USA landets h\xc3\xa6r med penger, v\xc3\xa5pen og utdanning._NEWLINE_I 1954 ble Ar\xc3\xa9valos valgte etterf\xc3\xb8lger, Arbenz, felt gjennom et kupp som Central Intelligence Agency sto bak. Bakgrunnen var USAs redsel for sovjetisk innflytelse og landreformer. Oberst Carlos Castillo Armas ble plassert president i 1954 og var leder fram til han ble myrdet av sine vakter i 1957. Det eksisterer omfattende bevis motUnited Fruit Company (som endret sitt navn i 1970 til Chiquita Brands International) som den sentrale akt\xc3\xb8ren i kuppet; landreformene til Jacobo Arbenz ble oppfattet som en trussel mot selskapets interesser i Guatemala, og de brukte effektivt sine direkte forbindelser til Det hvite hus og CIA._NEWLINE_P\xc3\xa5 tross av skiftende presidenter vedvarte konfliktene. En geriljabevegelse vokste fram sammen med bev\xc3\xa6pnede grupper for andre interesser. En regul\xc3\xa6r borgerkrig utviklet seg. I 1979 forb\xc3\xb8d Jimmy Carter all st\xc3\xb8tte til h\xc3\xa6ren i Guatemala grunnet systematiske overgrep og brudd p\xc3\xa5 menneskerettighetene. I perioden 1974\xe2\x80\x9378 var Guatemalas president den norsk\xc3\xa6ttede Kjell Laugerud._NEWLINE_I 1980 okkuperte en gruppe K\'iche\' den spanske ambassaden i protest mot en rekke massakre p\xc3\xa5 landsbygda. Regjeringen svarte med \xc3\xa5 angripe bygningen og brente den ned. Makthaverne p\xc3\xa5sto at indianerne selv hadde tent p\xc3\xa5. Den spanske ambassad\xc3\xb8ren, som overlevde, bestred dette, og p\xc3\xa5sto at politiet med hensikt hadde drept nesten alle inne i bygningen for \xc3\xa5 skjule sine spor. Som en f\xc3\xb8lge av dette br\xc3\xb8t Spania sine diplomatiske b\xc3\xa5nd med Guatemala._NEWLINE_Etter et regjeringsskifte i 1982 tok general Efra\xc3\xadn R\xc3\xados Montt over som president. Tortur, forsvinninger og overgrep fortsatte. Landet utviklet seg til \xc3\xa5 bli en pariastat internasjonalt. Mer enn 45\xc2\xa0000 personer r\xc3\xb8mte over grensen til Mexico. En geriljabevegelse st\xc3\xb8ttet av Cuba og sandinistene i Nicaragua fikk \xc3\xb8kende st\xc3\xb8tte. R\xc3\xados Montt ble kastet av general \xc3\x93scar Humberto Mej\xc3\xada Victores, som i 1986 utskrev demakratiske valg. Disse ble vunnet av Marco Vinicio Cerezo Ar\xc3\xa9valo._NEWLINE_I 1992 ble Rigoberta Mench\xc3\xba tildelt Nobels fredspris for sine bestrebelser for \xc3\xa5 rette internasjonal oppmerksomhet mot behandlingen av den innf\xc3\xb8dte befolkningen._NEWLINE_Borgerkrigen tok slutt i 1996 med en fredsavtale framforhandlet av FN der Norge og Spania var involvert. Dette ledet til en demobilisering av geriljastyrkene. I l\xc3\xb8pet av borgerkrigen var mer enn 450 maya-landsbyer blitt \xc3\xb8delagt og over 1 million mennesker blitt flyktninger. Over 200\xc2\xa0000 personer, hovedsakelig maya, var blitt drept. Sannhetskommisjonen som ble opprettet sl\xc3\xa5r fast at Staten Guatemala deltok i folkemord mot bestemte etniske grupper under borgerkrigen._NEWLINE_I 1999 erkl\xc3\xa6rte Bill Clinton at USA hadde handlet feil ved \xc3\xa5 st\xc3\xb8tte de milit\xc3\xa6re styrkene som under borgerkrigen hadde deltatt i brutale drap p\xc3\xa5 sivilbefolkningen. FNs rapporter har avdekket at 93% av bruddene p\xc3\xa5 menneskerettighetene under borgerkrigen ble foretatt av h\xc3\xa6ren eller av paramilit\xc3\xa6re grupper._NEWLINE_I etterkant av fredsavtalen har Guatemala gjennomf\xc3\xb8rt gjentatte demokratiske valg, s\xc3\xa5 sent som i 2011. Otto P\xc3\xa9rez Molina, tidligere general og leder for etterretningen, ble 2012 innsatt som landets president. Samme \xc3\xa5r ble den tidligere diktatorn, General Efra\xc3\xadn R\xc3\xados Montt, d\xc3\xb8mt til 80 \xc3\xa5r i fengsel for folkmord utf\xc3\xb8rt under hans styre 1982-1983. Frihandelsavtaler er inng\xc3\xa5tt med USA og de andre sentralamerikanske landene og med Mexico.'